Tukkimiehentiellä sijaitsevassa kiinteistössä käynyt henkilökunta oli aamulla kuullut miehen avunhuudot katolta ja hälyttänyt palokunnan. Kuva: Jarmo Kontiainen

Pelastuslaitos sai hoitaakseen tavallista erikoisemman tehtävän tiistaina aamupäivällä, kun palokunta hälytettiin Alppilaan irrottamaan liikekiinteistön ilmanvaihtokanavaan pää alaspäin juuttunutta miestä.

Tukkimiehentiellä sijaitsevassa kiinteistössä käynyt henkilökunta oli aamulla kuullut miehen avunhuudot katolta ja hälyttänyt palokunnan.

Paikalle tulleet huomasivat myös, että sisätilojen lattialla oli ollut outoa tavaraa. Myöhemmin selvisi, että ne olivat pudonneet miehen taskuista.

Poliisin mukaan mies kertoi juuttuneensa putkeen jo maanantaina illalla, joten hän oli ollut ahtaassa putkessa pää alaspäin yön yli.

Tutkintaa johtava rikosylikonstaapeli Hannu Lappalainen sanoo, että mies oli hengenvaarassa, joten oli onni onnettomuudessa, että paikalle oli tullut aamulla työntekijöitä. Paikka on teleoperaattori DNA:n laitetila, jossa ei ole jatkuvasti väkeä paikalla.

– Ulkona satoi yön vettä ja ruumiinlämpö laskee aika nopeasti.

Mies vietiin tarkastettavaksi OYSiin.

Hän kertoi poliiseille pudottaneensa tupakka-askin katolta putkeen ja yrittäneensä kurotella sitä juuttuen putkeen.

Poliisi ei nielaissut miehen kertomusta tupakka-askin pudottamisesta, sillä hän oli irrottanut katolla kanavan päällä olevan suojahatun ja lähtenyt etenemään putkea pitkin ennen jumittumista. Hänen epäillään olleen murtautumassa rakennukseen, Lappalainen kertoo.

Palomiesten tullessa paikalle vain miehen tennarit näkyivät putken suulta.

– Suuaukkoa piti hakata vähän isommaksi että hänet saatiin vedettyä pois, Lappalainen kertoo.

Vuonna 1979 syntynyt oululaismies on Lappalaisen mukaan poliisille entuudestaan tuttu. Häntä epäillään öisen episodin jäljiltä ainakin varkauden yrityksestä.

17.10. kello 9.54: Uutisen kuvituskuva vaihdettu tapahtumapaikan kuvaan.